L'Eliana millora l'entorn de la plaça de Sant Agustí
28 de febrer de 2025

• L'Ajuntament també ha reparat les voreres del carrer Sagrada Família i Cavallers.

L'Ajuntament de l'Eliana ha finalitzat recentment dues importants obres de millora en diferents zones urbanes, amb un pressupost total de prop de 100.000 euros, i amb l'objectiu de renovar infraestructures i optimitzar els espais públics per al benefici de la ciutadania.

Concretament, s'han creat dues noves zones verdes en la plaça de Sant Agustí, per tal d'incrementar la presència vegetal i millorar l'entorn urbà. La intervenció, en la qual s'han invertit 48.000 euros, busca compatibilitzar la funció de zona verda amb el trànsit de vianants i vehicles, així com amb les àrees d'aparcament existents.

Per part seua, les obres de reparació i millora en les voreres del carrer Sagrada Família i el carrer Cavallers, han inclòs el canvi de canonades d'aigua i escomeses domiciliàries, així com la definició de l'alineació del vial de trànsit rodat. La inversió ha ascendit a prop de 47.000 euros.

L'alcalde, Salva Torrent, ha recordat que amb aquestes actuacions, xicotetes però importants, “continuem amb la nostra aposta per millorar la infraestructura urbana i la qualitat de vida de la ciutadania elianera”.